અકીરા (સોનાક્ષી સિંહા) મુંબઈ ભણવા માટે આવી છે. ગામડામાંથી આવી છે એટલે નૅચરલી બધાથી બહુ દૂર રહે છે અને મુંબઈકર કૉલેજિયનનું મસ્તીનું સાધન પણ બને છે, પણ એ બધું અકીરા ચૂપચાપ ચલાવે છે. અકીરા શાંત છે અને નાના ગામથી આવી છે એટલે તેને હેરાન કરનારાઓની સંખ્યા પણ વધતી જાય છે. રૅગિંગ ચરમસીમા પર પહોંચે છે ત્યારે અકીરા પોતાનો અસલી મૂડ દેખાડે છે. બ્લૅક બેલ્ટ ચૅમ્પિયન અકીરા માત્ર માર્શલ આર્ટ્સની રિન્ગમાં જ હિંમત નથી દેખાડતી, કૉલેજમાં રૅગિંગ કરનારાઓને પણ સીધાદોર કરી દે છે. સીધા થનારા આ સ્ટુડન્ટ્સ પાસેથી જ્યારે ઘરે વાત પહોંચે છે કે એક છોકરીએ એ લોકોને માર્યા ત્યારે બધા હેબતાઈ જાય છે. વાત પોલીસ-સ્ટેશનમાં પહોંચે છે જ્યાં કરપ્ટ પોલીસ-ઇન્સ્પેક્ટર (અનુરાગ કશ્યપ) ઑલરેડી એક છોકરીને શોધી જ રહ્યો છે જે ડ્રગ્સ સપ્લાયમાં સંકળાયેલી છે. ભૂલથી તેના માણસો અકીરાને ઉપાડી લાવે છે. અકીરાને ઉપાડી જવાની ભૂલ બધી જ રીતે બધાને ભારે પડે છે અને મૂળ મિશન એક બાજુએ રહી જાય છે. હવે અકીરાથી પીછો છોડાવવાનું, અકીરા કેવા-કેવા કાંડ જોઈ ગઈ છે એ જોવાનું અને અકીરાને સીધીદોર કરવાનું કામ શરૂ થાય છે. ડિગ્રી મેળવવા આવેલી અકીરા પર હવે પોલીસની થર્ડ ડિગ્રી શરૂ થાય છે અને અકીરા થર્ડ ડિગ્રીનો જવાબ આપવાની દિશામાં આગળ વધે છે.